RAPPORT TAL-KUMMISSJONI LILL-PARLAMENT EWROPEW U LILL-KUNSILL DWAR L-IŻVILUPP TAS-SISTEMA TA' INFORMAZZJONI DWAR IL-VIŻA (VIS) FL-2011 (imressaq skont l-Artikolu 6 tad-Deċiżjoni tal-Kunsill 2004/512/KE) /* COM/2012/0376 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL DWAR L-IŻVILUPP TAS-SISTEMA TA' INFORMAZZJONI DWAR IL-VIŻA (VIS) FL-2011 (imressaq skont l-Artikolu 6 tad-Deċiżjoni tal-Kunsill 2004/512/KE) WERREJ RAPPORT TAL-KUMMISSJONI LILL-PARLAMENT EWROPEW U LILL-KUNSILL DWAR L-IŻVILUPP TAS-SISTEMA TA' INFORMAZZJONI DWAR IL-VIŻA (VIS) FL-2011 (imressaq skont l-Artikolu 6 tad-Deċiżjoni tal-Kunsill 2004/512/KE)................................................................................................................... 2 1........... Introduzzjoni................................................................................................................... 4 2........... Il-Qafas legali għall-VIS.................................................................................................. 4 3........... Il-Progress li sar matul il-perjodu li qed jiġi analizzat......................................................... 4 3.1........ Żvilupp u ittestjar tas-sistema ċentrali............................................................................... 4 3.2........ L-Iżvilupp tas-Sistema ta' Tqabbil Bijometriku (BMS)..................................................... 5 3.3........ Il-mekkaniżmu ta' komunikazzjoni VIS Mail.................................................................... 5 3.4........ Preparazzjonijiet tas-Sit u n-Netwerk.............................................................................. 5 3.5........ Is-sistema ċentrali tgħaddi f'idejn l-awtoritajiet Franċiżi (C.SIS)....................................... 6 3.6........ L-Ippjanar Nazzjonali mill-Istati Membri......................................................................... 6 3.7........ Il-bidu tal-operazzjonijiet tal-VIS fl-Afrika ta' Fuq........................................................... 7 3.8........ Il-bidu tal-operazzjonijiet tal-VIS fl-Afrika ta' Fuq........................................................... 8 3.9........ Statistika........................................................................................................................ 8 4........... Il-Kuntratt biex il-VIS Tinżamm f'Kundizzjoni li Taħdem Tajjeb u l-Manutenzjoni Evoluttiva (MWO/EM) 9 5........... Il-kampanja ta’ informazzjoni.......................................................................................... 9 6........... Il-Ġestjoni tal-proġett................................................................................................... 10 6.1........ L-ippjanar u l-baġit....................................................................................................... 10 6.2........ Il-Ġestjoni tar-Riskju.................................................................................................... 10 7........... Il-Ħbieb tal-VIS........................................................................................................... 11 8........... Konklużjoni.................................................................................................................. 12 9........... Anness: Il-Gruppi ta' Ħidma dwar il-VIS....................................................................... 12 9.1........ Il-Kumitat tal-SISVIS................................................................................................... 12 9.2........ Il-laqgħat tal-Maniġers tal-Proġett Nazzjonali (NPM) tal-VIS........................................ 12 9.3........ Il-Grupp Konsultattiv dwar it-Testijiet (TAG)................................................................ 12 9.4........ Il-Grupp ta' Esperti tal-VIS Mail (VIS MEG)................................................................ 13 1. Introduzzjoni Il-Kummissjoni, b'konformità mal-Artikolu 6 tad-Deċiżjoni tal-Kunsill 2004/512/KE tat-8 ta’ Ġunju 2004 li tistabbilixxi s-Sistema ta’ Informazzjoni dwar il-Viża[1], b'dan tippreżenta lill-Kunsill u lill-Parlament Ewropew it-tmien rapport ta’ progress dwar l-iżvilupp tas-Sistema ta’ Informazzjoni dwar il-Viża (VIS)[2]. Ir-rapport ikopri l-ħidma li saret mill-Kummissjoni bejn Jannar u Diċembru 2011. 2. Il-Qafas legali għall-VIS Skont l-Artikolu 48 tar-Regolament dwar il-VIS[3], fil-21 ta' Settembru 2011 il-Kummissjoni Ewropea adottat Deċiżjoni ta' Implimentazzjoni li tiddetermina d-data li fiha s-Sistema ta' Informazzjoni dwar il-Viża għandha tibda topera fl-ewwel reġjun (2011/636/UE)[4]. Id-data magħżula kienet il-11 ta' Ottubru 2011 (ara t-taqsima 3.7). Ir-Regolament tal-Kummissjoni Nru 977/2011 tat-3 ta' Ottubru 2011 li jemenda l-Kodiċi tal-Viża ġie adottat ukoll matul il-perjodu ta' rapportar[5]. Ma ġew adottati l-ebda strumenti legali oħra rigward il-VIS fl-2011. 3. Il-Progress li sar matul il-perjodu li qed jiġi analizzat 3.1. Żvilupp u ittestjar tas-sistema ċentrali Matul il-perjodu ta' rapportar, tlestew żewġ fażijiet ta' ttestjar: l-ewwel wieħed li kien jinvolvi seba' pajjiżi parteċipanti u t-tieni wieħed li kien jinvolvi 16-il pajjiż (l-istess sebgħa u disgħa oħrajn)[6]. Iż-żewġ fażijiet ta' ttestjar tlestew fil-perjodu ta' rapportar iżda iktar tard milli pjanat oriġinarjament, minħabba xi testijiet li reġgħu saru li taw prova tal-istabbiltà u s-sodezza tas-sistema. Fl-aħħar, kien determinat li ż-żewġ serje ta' testijiet kienu ssodisfaw ir-rekwiżiti kuntrattwali. Is-sistema fil-fatt bdiet topera fil-11 ta' Ottubru 2011 fil-postijiet konsulari li joħorġu l-viża tal-Istati Schengen fl-Afrika ta' Fuq (l-Alġerija, l-Eġittu, il-Libja, il-Mawritanja, il-Marokk u t-Tuneżija). Skont il-Kodiċi tal-Fruntieri ta' Schengen[7] emendat, għoxrin ġurnata wara l-bidu tal-operazzjonijiet, i.e. fil-31 ta' Ottubru 2011, l-Istati Membri bdew jiċċekkjaw il-viżi kollha mal-VIS, almenu man-numru tat-tikketta tal-viża, fil-punti kollha ta' qsim tal-fruntieri ta' Schengen. Fid-19 ta' Diċembru 2011, il-Liechtenstein ingħaqad f'Schengen u kienet konnessa b'suċċess mal-VIS. 3.2. L-Iżvilupp tas-Sistema ta' Tqabbil Bijometriku (BMS) Matul il-perjodu ta' rapportar, is-Sistema ta' Tqabbil Bijometriku (BMS), li tipprovdi servizzi ta' tqabbil tal-marki tas-swaba' lill-VIS, qed issostni t-Testijiet tas-Sistema Operazzjonali tal-VIS (OST) u t-Testijiet ta' Aċċettazzjoni Proviżorja (PSAT) mingħajr ma tiltaqa' ma' problemi. Il-BMS saret operazzjonali flimkien mal-VIS fil-11 ta' Ottubru 2011. Il-perjodu ta' Aċċettazzjoni Finali tas-Sistema ta' ħames xhur beda fil-ġurnata ta' wara. Fil-perjodu bejn il-11 ta' Ottubru 2011 u l-31 ta' Diċembru 2011, il-BMS ħażnet total ta' 170 138 sett ta' marki tas-swaba'. Maġġoranza kbira ta' dawn il-marki tas-swaba' kienu mressqa minn Franza, il-Ġermanj u Spanja. L-Istati Membri komplew jużaw il-kits tas-software ipprovduti mill-kuntrattur tal-BMS għat-tagħmir tagħhom li jaħżen il-marki tas-swaba'. Xi Stati Membri tejbu b'mod sinifikanti l-kwalità tal-marki tas-swaba' fl-ewwel xhur. Madanakollu, il-kwalità tal-marki tas-swaba' mressqa minn xi Stati Membri għad jeħtiġilha titjib. L-Istati Membri bdew ukoll jivverifikaw il-marki tas-swaba' fuq il-punti ta' qsim fuq il-fruntiera. Dan hu fakultattiv matul perjodu tranżitorju ta' tliet snin, skont il-Kodiċi tal-Fruntieri ta' Schengen. 3.3. Il-mekkaniżmu ta' komunikazzjoni VIS Mail Żewġ punti importanti ntlaħqu matul il-perjodu ta' rapportar fir-rigward tal-VIS Mail. L-ewwel wieħed huwa l-bidu tal-operazzjonijiet bl-iskambju ta' għadd limitat ta' messaġġi ta' koperazzjoni konsulari dwar l-infrastruttura ta' produzzjoni tal-VIS Mail bejn l-uffiċċji konsulari f'dan ir-reġjun. It-tieni punt importanti huwa l-finalizzazzjoni tal-ispeċifikazzjonijiet tal-fażi 2 tal-VIS Mail. F'din il-fażi, li se tibda wara li l-VIS tkun varata mad-dinja kollha, VIS Mail se jinkorpora il-funzjonalità tan-Netwerk ta' Konsultazzjoni ta' Schengen. Il-proċedura għall-addozzjoni tad-Deċiżjoni ta' Implimentazzjoni tal-Kummissjoni għall-ispeċifikazzjonijiet kienet mibdija lejn tmiem il-perjodu ta' rapportar. Fid-9 ta' Diċembru 2011 il-Kumitat SISVIS, fil-formazzjoni VIS tiegħu, ta opinjoni pożittiva dwar l-abbozz tal-ispeċifikazzjonijiet. Id-Deċiżjoni mistennija tiġi adottata matul l-2012 (ara t-taqsima 9.1). 3.4. Preparazzjonijiet tas-Sit u n-Netwerk Ir-Rumanija kienet konnessa man-netwerk sTESTA matul il-perjodu ta' rapportar u l-Liechtenstein beda jaċċedi għall-ambjent ta' produzzjoni lejn tmiem Diċembru 2011. L-attvitajiet ewlenin fejn għandu x’jaqsam in-netwerk matul il-perjodu rrapportat kienu (a) l-iżgurar tal-operazzjonijiet tal-'mekkaniżmu ta’ sostituzzjoni' mis-sit primarju għas-sit ta’ appoġġ; (b) l-iżgurar ta' server tal-Protokoll għas-Sinkronizzazzjoni tan-Netwerk għas-sinkronizzazzjoni tal-ħin bejn is-siti ċentrali u dawk fl-Istati Membri; (c) it-tiġdid tat-tekonoloġija tan-netwerk, li tejbet ir-robustezza tat-tagħmir tal-kriptaġġ; (d) l-ittestjar tal-VIS Mail Relay; (e) il-forniment ta' infrastruttura tal-komunikazzjoni lill-persunal C.SIS għall-interazzjonijiet tagħhom mal-Istati Membri.' (f) il-provvediment ta' Portal Web li fih ħarsa dettaljata lejn l-Istat tan-Netwerk, disponibbli għall-persunal C.SIS għall-attivitajiet tagħhom ta' monitoraġġ; u finalment, (g) l-immonitorjar tan-Netwerk VIS matul il-fażi kritika tal-ittestjar qabel ma jibdew l-operazzjonijiet tal-VIS u immedjatament wara. Il-'mekkaniżmu ta' sostituzzjoni' jippermetti lill-Istati Membri li għandhom sistema nazzjonali ta' appoġġ jiżguraw il-kontinwità tal-operazzjonijiet f'każ li tfalli s-sistema nazzjonali. L-'eżerċizzju ta' sostituzzjoni' tlesta b'suċċess minn total ta' tnax-il Stat Membru sal-aħħar tal-2011. L-eżerċizzju se jkompli fl-2012 għal dawk l-Istati Membri l-oħra li huma interessati li jimplimentaw din is-soluzzjoni. 3.5. Is-sistema ċentrali tgħaddi f'idejn l-awtoritajiet Franċiżi (C.SIS) Wara t-tlestija b'suċċess tal-fażijiet kollha tal-ittestjar, is-sistema ċentrali għaddiet gradwalment f'idejn l-awtoritajiet Franċiżi fi Strasburgu (C.SIS) matul perjodu ta' tliet ġimgħat f'Settembru 2011. Dan il-proċess kien jinkludi attivitajiet tekniċi varji fuq il-VIS u l-BMS, bħal tindif tal-bażi tad-dejta u provi ta' proċeduri operazzjonali varji (pereżempju biddel/mur lura, ieqaf/ibda). Matul perjodu ta' tranżizzjoni qabel ma l-Awtorità ta' Ġestjoni (l-Aġenzija Ewropea għall-ġestjoni ta' sistemi tal-IT fuq skala kbira fil-qasam tal-ġustizzja, il-libertà u s-sigurtà) tieħu r-responsabbiltajiet tagħha mill-1 ta' Diċembru 2012, il-Kummissjoni se tkun responsabbli għall-ġestjoni operazzjonali tas-sistema. F'konformità mar-Regolament tal-VIS, il-Kummissjoni tista' tafda l-ġestjoni operazzjonali tal-VIS f'dejn korp tas-settur pubbliku nazzjonali f'żewġ Stati Membri differenti. Ġie konkluż kuntratt mal-awtoritajiet nazzjonali Franċiżi għad-dispożizzjoni tas-servizzi relatati mal-ġestjoni operazzjonali. Ġew konklużi wkoll kuntratti ma' Franza u l-Awstrija dwar l-infrastruttura fis-sit ċentrali fi Strasburgu u s-sit ta' riserva f'St Johann im Pongau rispettivament. 3.6. L-Ippjanar Nazzjonali mill-Istati Membri Minbarra d-disponibbiltà tal-VIS ċentrali, il-fattur ewlieni li tiddependi fuqu s-sistema biex issir operazzjonali kien il-progress tal-proġetti nazzjonali. Permezz tal-mekkaniżmu ta’ rrapportar ta’ kull xahar li ġie żviluppat fil-kuntest tal-Ħbieb tal-VIS (ara t-Taqsima 7), l-Istati Membri kollha konsistentement irrapportaw il-progress tagħhom bħala wieħed li kien qed iżomm mal-iskeda sabiex jintlaħqu l-miri ppjanati għall-bidu tal-operazzjonijiet fl-ewwel reġjun ta' applikazzjoni (l-Afrika ta' Fuq). Fir-rigward tal-ittestjar għall-konformità (CT) tas-sistemi nazzjonali, ir-Repubblika Ċeka u l-Greċja lestew b'suċċess it-testijiet tagħhom matul l-ewwel parti tal-perjodu ta' rapportar, biex b'hekk għalqu ċ-ċiklu ta' ittestjar għall-konformità mal-pajjiżi kollha ta' Schengen. Kif kien il-każ fl-2010, fl-2011 kienu organizzati żjarat fl-Afrika ta' Fuq biex tinkiseb informazzjoni 'fuq il-post' dwar il-livell ta' tħejjija fil-konsulati tal-Istati Membri, speċjalment rigward il-kapaċità tagħhom li jiġbru u jittrażmettu dejta bijometrika tal-applikanti għall-viża għall-VIS. Fil-bidu ta' Ottubru 2011, rappreżentanti tal-Kummissjoni u tal-Istat Membru li kellu l-Presidenza tal-konfigurazzjoni tal-Kunsill tal-Ġustizzja u l-Affarijiet Interni marru t-Tuneżija (Tuneż), il-Marokk (Casablanca u Rabat) u l-Libja (Tripli) biex jattendu laqgħat dwar il-Koperazzjoni Lokali ta’ Schengen u biex iżuru l-installazzjonijiet konsulari. B'kollox, żaru għaxar postijiet konsulari; dan wassal għal rakomandazzjonijiet legali u tekniċi għall-persunal konsulari. 3.7. Il-bidu tal-operazzjonijiet tal-VIS fl-Afrika ta' Fuq Aspetti politiċi u legali Waqt il-laqgħa tal-'Ħbieb tal-VIS' fis-16 ta' Marzu 2011, bosta Stati Membri ddikjaraw li, waqt li huma se jkunu teknikament lesti biex jaqbdu mal-VIS fl-aħħar ta' Ġunju 2011, huma jippreferi li jibdew l-operazzjonijiet fl-Afrika ta' Fuq[8] wara li jgħaddi l-perjodu fejn l-aktar li jkun hemm attività ta’ ħruġ tal-viża matul is-sajf u l-bidla tal-persunal konsulari. Intlaħaq qbil biex l-operazzjonijiet jibdew fil-11 ta' Ottubru 2011. L-Artikolu 48 tar-Regolament dwar il-VIS jipprovdi li l-Kummissjoni tadotta deċiżjoni li tiddetermina d-data tal-bidu tal-operazzjonijiet meta a) il-Kummissjoni tkun iddikjarat it-tlestija b'suċċess ta' test 'komprensiv' tal-VIS mal-Istati Membri, u b) meta l-Istati Membri kollha jkunu nnotifikaw lil Kummissjoni li huma lesti biex jittrażmettu dejta lis-sistema ċentrali permezz tal-interfaċċja nazzjonali tagħhom u li jaqbdu mal-VIS fil-konsulati tagħhom fl-ewwel reġjuni ta' applikazzjoni. Fir-rigward tal-ewwel rekwiżit, fis-7 ta' Lulju 2011 il-Kummissjoni u l-esperti tal-Istati Membri kienu tal-fehma li ttestjar komprensiv tas-sistem mal-Istati Membri kien tlesta b'suċċess. Ittra mill-Kummissarju Malmström u r-riżultati tat-testijiet intbagħtu lill-Parlament Ewropew fis-7 ta' Ottubru 2011. Dwar it-tieni prerekwiżit, l-Istati Membri kiennu mistiedna jressqu n-notifika tagħhom li huma lesti sal-aħħar ta' Lulju 2011. L-ewwel notifika kienet preżentata fil-5 ta' Lulju 2011 u l-aħħar waħda fit-2 ta' Settembru 2011. Dawn iż-żewġ kisbiet ippermettew lill-Kummissjoni tadotta, fil-21 ta' Settembru 2011, Deċiżjoni ta' Implimentazzjoni li tiddetermina d-data li minnha għandhom jibdew l-operazzjonijiet tas-Sistema ta' Informazzjoni dwar il-Viża (VIS) fl-ewwel reġjun[9]. Aspetti operazzjonali Fil-11 ta' Ottubru 2011, l-Istati Membri kollha qabdu b'suċċess mal-VIS fl-Afrika ta' Fuq. L-Isvezja kienet l-ewwel Stat Membru li wettaq tranżazzjoni reġistrata fis-06.00 UCT. Fl-ewwel ġurnata, kwistjonijiet tekniċi minuri fuq livell nazzjonali ssolvew kważi immedjatament. Il-Ġermanja kienet l-ewwel pajjiż li ħarġet viża bil-marki tas-swaba’. Mill-31 ta' Ottubru 2011, l-Istati Membri bdew jiċċekkjaw in-numru tat-tikketta tal viża mal-VIS fil-punti ta' qsim tal-fruntieri esterni tagħhom, kif previst mil-Kodiċi tal-Fruntieri ta' Schengen. 3.8. Il-bidu tal-operazzjonijiet tal-VIS fl-Afrika ta' Fuq Għadd ta' Stati Membri użaw il-possibbiltà prevista mill-Artikolu 48(3) tar-Regolament tal-VIS biex ikomplu għaddejjin bil-varar tal-VIS f'reġjuni oħra li mhumiex l-ewwel reġjun, bil-kundizzjoni li jinnotifikaw lill-Kummissjoni minn qabel. Fit-30 ta' Ġunju 2011 l-Ungerija avżat li, fil-qafas tal-proġett pilota kkofinanzjat mill-Fond għall-Fruntieri Esterni (FFE), kienet se tibda tiġbor il-marki tas-swaba' tal-applikanti għall-viża u li mill-11 ta' Ottubru 2011 kienet se tibda tuża l-VIS f'Istanbul, Ankara u Chisnau. Fit-12 ta' Lulju 2011 l-Isvizzera avżat li kienet se tibda tuża l-VIS, mingħajr ma tiġbor il-marki tas-swaba', fit-territorju Svizzeru u għall-ħruġ ta' viżi fuq il-punti ta' qsim fuq il-fruntieri esterni, sa mill-11 ta' Ottubru 2011. Fil-15 ta' Settembru 2011 l-Estonja avżat li kienet se tibda tuża l-VIS bit-teħid tal-marki tas-swaba' għall-ħruġ ta' viżi fuq il-punti ta' qsim fuq il-fruntieri esterni, sa mill-11 ta' Ottubru 2011. Fis-6 ta' Ottubru 2011 l-Estonja avżat ukoll l-intenzjoni tagħha li tibda tuża l-VIS mingħajr ma tieħu l-marki tas-swaba' fil-konsulati kollha mill-11 ta' Ottubru 2011. Fis-7 ta' Ottubru 2011 il-Belġju avża li kien se jibda juża l-VIS mingħajr ma jiġbor il-marki tas-swaba’ fil-konsulati kollha mill-11 ta' Ottubru 2011 (għajr f'Conakry, fejn il-Belġju beda fl-1 ta' Novembru 2011). Żewġ Stati Membri bagħtu notifika lill-Kummissjoni wara li kienu bdew l-operazzjonijiet tal-VIS barra mill-Afrika ta' Fuq. Pereżempju, fit-12 ta' Ottubru 2011, il-Ġermanja avżat li hija kienet bdiet tuża l-VIS bit-teħid tal-marki tas-swaba' għall-ħruġ ta' viżi fuq il-fruntieri fil-11 ta' Ottubru 2011. L-Islanda bdiet tuża l-VIS għall-ħruġ tal-viżi fuq il-fruntieri tagħha mill-11 ta' Ottubru 2011 - in-notifika waslet fis-17 ta' Ottubru 2011. Minkejja li ma nqalgħet l-ebda problema speċifika, il-Kummissjoni sussegwentament talbet lill-Istati Membri kollha biex jinformawha sew qabel bl-intenzjoni tagħhom li jvaraw il-VIS qabel ma jkun hemm kwalunkwe data determinata legalment. Il-Kummissjoni talbet ukoll lill-Istati Membri biex dejjem jaħdmu sew minn qabel mad-Delegazzjonijiet tal-UE fil-pajjiżi kkonċernati u biex jieħdu l-miżuri kollha xierqa biex jinfurmaw lill-applikanti għall-viża u l-awtoritajiet lokali, speċjalment jekk ikollhom il-ħsieb li jieħdu l-marki tas-swaba' tal-applikanti għall-viża. Finalment, fid-19 ta' Ottubru 2011 il-Polonja avżat li kienet se tuża l-VIS f'Baku, Yerevan u Kuala Lumpur, bil-ġbir tad-dejta bijometrika fil-qafas ta' proġett pilota kofinanzjat mill-FFE. Il-proġett pilota beda fis-26 ta' Ottubru 2011 u mistenni jintemm fil-31 ta' Mejju 2012. 3.9. Statistika Sa tmiem il-perjodu ta' rapportar, il-VIS kienet proċessat b'suċċess 299 648 applikazzjoni għall-viża, li minnhom 229 124 irriżultaw fil-ħruġ ta' viża ta' Schengen, waqt li 33 451 kienu rrifjutati. Dawn iċ-ċifri jirrigwardaw l-użu tal-VIS fl-Afrika ta' Fuq kif ukoll f'partijiet oħra tad-dinja għall-Istati Membri indikati fit-taqsima preċedenti. F'termini ta' impatt fuq applikazzjonijiet multipli għall-viża mill-istess persuna sa tmiem il-perjodu ta' rapportar 468 każ potenzjali ta' visa shopping - fejn l-applikanti rrifjutati ressqu applikazzjoni ġdida għall-viża – inqabdu fil-VIS. Wieħed minn dawn il-każijiet jirrigwarda ħames applikazzjonijiet għall-viża mill-istess persuna f'uffiċċji konsulari differenti. Żewġ każijiet jirrigwardaw erba’ applikazzjonijiet u tliet każijiet jitrattaw tliet applikazzjonijiet. L-458 każ li jifdal kellhom żewġ applikazzjonijiet kull wieħed. F'każ minnhom, tliet uffiċċji konsulari kienu involuti fuq erba' ġimgħat u kienu kapaċi jorbtu l-applikazzjonijiet flimkien. 4. Il-Kuntratt biex il-VIS Tinżamm f'Kundizzjoni li Taħdem Tajjeb u l-Manutenzjoni Evoluttiva (MWO/EM) Bil-għan li jieħdu ħsieb il-manutenzjoni teknika tal-VIS sabiex din tinżamm taħdem tajjeb u sabiex tkun imtejba l-prestazzjoni tas-sistema matul iż-żmien, waqt li jkun meqjus l-ammont dejjem jikber ta' dejta li se tiddaħħal fil-VIS fis-snin li ġejjin, il-Kummissjoni varat sejħa għall-offereti għall-"Tinżamm f'Kundizzjoni li Taħdem Tajjeb (MWO) u l-Manutenzjoni Evoluttiva (EM)" tal-VIS fl-14 ta' Lulju 2011. Sa tmiem il-perjodu ta' rapportar, il-passi segwenti tal-proċess kienu tlestew: il-wasla tal-applikazzjoni inizjali tal-ewwel stadju mingħand sitt kandidati (it-2 ta' Settembru 2011); l-għażla ta' ħames kandidati għall-istadju tal-evalwazzjoni teknika u l-preżentazzjoni tal-ispeċifikazzjonijiet tekniċi tas-sejħa għall-offerti lill-kandidati (nofs Ottubru 2011); il-preżentazzjoni tal-offerti tekniċi mill-kandidati (it-23 ta' Diċembru 2011). 5. Il-kampanja ta’ informazzjoni F'koperazzjoni mal-kuntrattur estern u f'konsultazzjoni mal-Istati Membri, il-Kummissjoni produċiet materjal ta' informazzjoni bl-Ingliż, bil-Franċiż, bil-Ġermaniż, bl-Ispanjol, bl-Għarbi, biċ-Ċiniż u bir-Russu sabiex jintuża mill-Istati Mambri u mill-Kummissjoni għall-kampanji ta' informazzjoni qabel il-bidu tal-operazzjonijiet tal-VIS u iktar 'il quddiem. Il-materjal tqassam lill-Istati Membri matul is-sajf 2011. Addizzjonalment, sar vidjo li jispjega l-proċeduri l-ġodda għall-viża skont il-VIS. Dan il-vidjo kien disponibbli f'bosta lingwi u kien rilaxxat fuq il-portali Ewropej għall-aħbarijiet u fl-Istati Membri. Finalment, il-websajt tad-Direttorat Ġenerali għall-Affarijiet Interni kienet aġġornata fil-11 ta' Ottubru bl-informazzjoni kollha relatata mal-VIS. Ftit wara l-adozzjoni tad-Deċiżjoni 2011/636/UE[10], id-Direttorat Ġenerali għall-Affarijiet Interni stieden lill-Ambaxxaturi tal-Alġerija, l-Eġittu, il-Marokk u t-Tuneżija fi Brussell. L-għan kien li jipprovdihom b'informazzjoni dettaljata fuq il-bidu tal-operazzjonijiet tal-VIS biex jgħadduha lill-awtoritajiet tagħhom. Il-mistoqsijiet imqajma mill-Ambaxxaturi kienu jinkludu l-iskop tal-eżenzjonijiet mir-rekwiżit tal-marki tas-swaba' u l-esternalizzazzjoni. Nota ta' informazzjoni ntbagħtet lill-Ambaxxaturi wara l-laqgħa. Wara dawn il-laqgħat, id-Delegazzjonijiet tal-UE fir-reġjun ħadu l-passi meħtieġa biex jinfurmaw lill-awtoritajiet lokali tal-Afrika ta' Fuq f'konsultazzjoni mal-Istati Membri permezz tal-koperazzjoni lokali ta' Schengen. Il-Kap tad-Delegazzjoni tal-UE fl-Eġittu ltaqa’ mal-awtoritajiet lokali fis-26 ta' Settembru 2011, akkumpanjat mill-Ambaxxaturi tal-Ġermanja, Franza, l-Italja u l-Polonja. Fid-29 ta' Settembru 2011, fl-Ambaxxata Ġermaniża kienet organizzata wkoll laqgħa mal-komunita' tan-negozju Eġizzjana u fl-4 ta' Ottubru 2011 kienet organizzata konferenza għall-istampa fl-Ambaxxata Franċiża. Fir-rigward tal-Libja, ir-rappreżentanti tal-Kummissjoni marru Tripli mis-27 sad-29 ta' Settembru 2011, inter alia biex jiltaqgħu mar-rappreżentanti tal-Ministeru Libjan għall-Affarijiet Barranin u biex jinformaw dwar il-bidu tal-operazzjoni tal-VIS. Finalment, fil-Marokk u fl-Alġerija, id-Delegazzjonijiet tal-UE bagħtu nota lill-awtoritajiet lokali. Kienu organizzati żewġ avvenimenti għall-istampa fil-jum li fih bdew l-operazzjonijiet. Fi Brussell, saret laqgħa ta' informazzjoni teknika segwita minn punt ta' informazzjoni għall-istampa mill-kelliem tal-Kummissarju Malmström. F’Varsavja, il-Kummissarju Malmström, flimkien mal-Ministru Pollakk għall-Intern, għamlet konferenza għall-istampa biex tħabbar il-varar b'suċċess tal-VIS. 6. Il-Ġestjoni tal-proġett 6.1. L-ippjanar u l-baġit L-approprjazzjonijiet totali ta’ impenn li kienu disponibbli għall-VIS fl-2011 kienu jlaħħqu l-EUR 31.2 miljun, li minnhom intużaw 95,06%. Minħabba s-servizzi mnaqqsa għall-appoġġ tat-testijiet u ċ-ċaqliq tal-ħlasijiet marbuta mal-aċċettazzjoni finali tas-sistema għall-2012, ntużaw biss 79,49% tal-impenji għall-ħlasijiet. Il-linja baġitarja għall-VIS hija 18.0205. VIS || AI disponibbli || Eżekuzzjoni tal-AI || Total % || AĦ disponibbli || Eżekuzzjoni tal-AĦ || Total % C1 (krediti mid-Deċiżjoni għall-finanzjament tal-VIS tal-2011) || € 21 200 000,00 || € 3 456 723,74 || || € 27 486 195,00 || € 22 037 191,85 || C4 (krediti mill-kontribuzzjonijiet IS, NO, CH 2011) || € 1 298 209,85 || || || € 1 298 209,85 || 0,00 || C5 (krediti mill-kontribuzzjonijiet IS, NO, CH 2010) || € 8 703 298,00 || € 8 703 298,00 || || € 4 115 456,44 || € 4 115 456,44 || Impenn globali || || 17 500 000 || || || || Total || € 31 201 507,85 || € 29 660 022 || 95,06% || € 32 899 861,29 || € 26 152 648,29 || 79,49% 6.2. Il-Ġestjoni tar-Riskju Il-metodoloġija għall-imminiġġjar tar-riskju baqgħet l-istess matul il-perjodu rrapportat. Kull xahar il-Kummissjoni identifikat l-aktar riskji importanti fil-proġett (fil-livell ċentrali u f’dak nazzjonali) u ppreżentathom lill-Istati Membri fil-laqgħat tal-Maniġers Nazzjonali tal-Proġetti tal-VIS. F'din il-ħidma, il-Kummissjoni kienet megħjuna mill-kuntrattur tal-Assigurazzjoni tal-Kwalità. Bħalma ġara fis-snin ta' qabel, ir-riskji ġew diskussi wkoll fil-kuntest tal-Ħbieb tal-VIS. Il-Kummissjoni ħadmet flimkien maż-żewġ Stati Membri li kellhom il-Presidenza tal-formazzjoni tal-Kunsill tal-Ġustizzja u l-Affarijiet Interni biex tivvaluta r-riskji ewlenin u biex tikkategorizzahom skont l-impatt tagħhom fuq il-proġett. Għal kull riskju kienu identifikati azzjonijiet sabiex dan ikun mitigat. Il-Kummissjoni żammet ukoll reġistru ta’ livell għoli u segwiet l-implimentazzjoni tal-azzjonijiet. Fi tmiem l-2011, l-iktar riskji kritiċi identifikati kienu dawn li ġejjin: a) li l-kapaċità tas-sistema tkun ikkunsmata iktar malajr milli previst minħabba li l-Istati Membri jifirxu għal reġjunu oħra qabel ma kien ippjanat fil-varar gradwali. b) it-trasferiment tal-VIS ċentrali mis-C.SIS għal għand l-Aġenzija tal-UE responsabbli mill-ġestjoni tas-sistemi tal-IT, u c) il-kwalità tal-marki tas-swaba' waqt l-operazzjonijiet. Għar-riskji kollha, ġew identifikati azzjonijiet u l-Kummissjoni, l-Istati Membri, u l-Kuntrattur Ewlieni għall-Iżvilupp jaħdmu flimkien mill-qrib biex jillimitaw l-impatt ta' dawn ir-riskji fuq il-proġett b'mod ġenerali. 7. Il-Ħbieb tal-VIS Il-Ħbieb tal-VIS iltaqgħu tmien darbiet matul il-perjodu ta' rapportar – erba' darbiet matul l-ewwel semestru u erba' darbiet fit-tieni wieħed. Bħal fis-snin preċedenti, il-laqgħat informali ta’ livell għoli pprovdew forum fejn seta’ jkun hemm diskussjonijiet trasparenti rigward il-kwistjonijiet kollha relatati mal-VIS. L-aġenda kienet stabbilita mill-Istat Membru li kellu l-Presidenza tal-formazzjoni tal-Kunsill tal-Ġustizzja u l-Affarijiet Interni f'kordinazzjoni mal-Kummissjoni u mas-Segretarjat Ġenerali tal-Kunsill. Is-suġġetti ġeneralment kienu jinkludu aġġornament tekniku mill-Kummissjoni dwar is-sitwazzjoni attwali tal-VIS, rapport dwar ir-riskji u r-riżultati mill-mekkaniżmu ta' rrapportar dwar il-progress nazzjonali. Attenzjoni partikolari ngħatat lill-monitoraġġ tal-progress nazzjonali fl-ewwel reġjun fejn tħaddem il-proġett kif ukoll lit-tħejjija tal-kampanja ta' informazzjoni. Fit-tieni parti tal-perjodu ta' rapportar, l-Istat Membru li kellu l-Presidenza tal-formazzjoni tal-Kunsill tal-Ġustizzja u l-Affarijiet Interni aġġorna l-kwestjonarji dwar il-progress nazzjonali biex ikopri wkoll it-tħejjijiet fil-Lvant Qarib u fir-Reġjun tal-Golf. L-objettiv kien li tkun ivvalutata l-prontezza teknika tal-Istati Membri, kif ukoll l-intenzjoni tagħhom li jibdew jużaw il-VIS f'dawn ir-reġjuni wara l-bidu tal-operazzjonijiet fl-Afrika ta' Fuq. Il-ġbir ta' din id-dejta ppermetta lill-Polonja tvara diskussjoni dwar id-durata totali biex is-sistema tkun mifruxa mad-dinja. Id-diskussjoni se tkompli fl-2012. Għandu jkun innutat li l-kwalità globali tat-tweġibiet provduti mill-Istati membri tjiebet matul il-perjodu ta' rapportar. Madanakollu, f'ċerti każi, dehru diskrepanzi bejn l-informazzjoni dwar il-preparamenti fl-Afrika ta' Fuq u l-avviżi uffiċjali ta' prontezza f'dan ir-reġjun trażmessi lill-Kummissjoni. Dan ġara minħabba l-interpretazzjonijiet differenti tan-notifiki u, fl-aħħar mill-aħħar, ma kkawżax problemi. B'mod parallel għall-kwestjonarju dwar l-uffiċċji konsulari, l-Istati Membri ntalbu jipprovdu aġġornamenti regolari dwar il-preparamenti tagħhom fil-punti ta' qsim fuq il-fruntieri esterni u fuq il-prontezza tagħhom biex jużaw il-VIS fuq il-fruntieri biex joħorġu l-viżi. Għal darb’oħra, il-kwalità tat-tweġibiet tjiebet matul il-perjodu ta' rapportar u ppermettiet monitoraġġ utli tas-sitwazzjoni. Id-Danimarka, li għandha l-Presidenza fl-ewwel semestru tal-2012, iddeċidiet li tkompli tuża dan il-mekkaniżmu ta' rapportar. 8. Konklużjoni Is-sena kienet karatterizzata mill-bidu b'suċċess tal-operazzjonijiet tas-sistema fl-Afrika ta' Fuq fil-11 ta' Ottubru 2011 mal-pajjiżi kollha parteċipanti. Il-VIS ilha taħdem mingħajr intoppi mill-bidu tal-operazzjonijiet tagħha u l-istatistika kollha disponibbli turi li l-Istati Membri qed jagħmlu użu sħiħ tas-sistema. Il-VIS uriet ukoll l-utilità tagħha biex jinqabdu applikazzjonijiet multipli għall-viża minn persuna waħda f'żewġ konsulati jew aktar. Il-Kummissjoni infurmat lill-Kumitat LIBE tal-Parlament Ewropew fuq bażi regolari rigward l-iżvilupp u l-istat tal-proġett VIS u se tkompli tagħmel dan fil-futur. 9. Anness: Il-Gruppi ta' Ħidma dwar il-VIS 9.1. Il-Kumitat tal-SISVIS Fl-2011 il-Kumitat tas-SISVIS fil-fomazzjoni tal-VIS[11] iltaqa' darbtejn: fit-23 ta' Ġunju u fit-2 ta' Settembru. Matul l-ewwel laqgħa, il-Kummissjoni ressqet dokument informali fuq id-determinazzjoni ta' reġjuni oħrajn għall-varar tal-VIS, li kien diġà tressaq fl-okkażjoni tal-laqgħa tal-Ħbieb tal-VIS fl-20 ta' Ġunju 2011. Wara li kien milqugħ pożittivament mill-Kumitat, il-Kummissjoni se tipproċedi bl-adozzjoni tad-Deċiżjoni. Matul it-tieni laqgħa tal-Kumitat, il-Kummissjoni u d-delegati ddiskutew l-abbozz tal-ispeċifikazzjonijiet tekniċi għall-mekkaniżmu ta' komunikazzjoni tal-VIS mail. L-abbozz tad-Deċiżjoni ta' Implimentazzjoni kien sussegwentament milqugħ pożittivament mill-Kumitat permezz tal-proċedura bil-miktub. Il-Kummissjoni bdiet il-proċeduri interni tagħha għall-adozzjoni tad-deċiżjoni. Iż-żewġ deċiżjonijiet huma mistennija jkunu adottati fl-2012. 9.2. Il-laqgħat tal-Maniġers tal-Proġett Nazzjonali (NPM) tal-VIS Matul il-perjodu ta’ rapportar, il-Kummissjoni sejħet għaxar laqgħat tal-grupp ta' esperti għall-Maniġers tal-Proġett Nazzjonali (NPM) tal-Istati Membri, sabiex ikunu diskussi: fiex wasal il-proġett tal-VIS, kwistjonijiet tekniċi dettaljati, kwistjonijiet ta’ ppjanar, riskji u attivitajiet fuq il-livell ċentrali u l-livell nazzjonali tal-proġett. 9.3. Il-Grupp Konsultattiv dwar it-Testijiet (TAG) Matul il-perjodu ta’ rapportar, it-TAG, grupp ta’ ħidma konsultattiv tal-Kumitat SISVIS (il-formazzjoni tal-VIS), iltaqa’ ta’ sikwit, jew organizza konferenzi bit-telefown, matul il-perjodu ta’ attivitajiet ta' ttestjar. It-TAG żgura proċess strutturat biex ikunu indirizzati u riżolti kwistjonijiet relatati mal-ittestjar u ta pariri lill-Kummissjoni dwar it-tlestija tal-kampanji ta’ ttestjar tal-VIS. Il-parteċipanti għamlu rakkomandazzjonijiet dwar l-ittestjar tal-VIS matul il-fażijiet kollha tat-testijiet speċjalment fejn l-Istati Membri pparteċipaw b’mod dirett. 9.4. Il-Grupp ta' Esperti tal-VIS Mail (VIS MEG) Il-grupp iltaqa’ darba kull xahar matul il-perjodu ta’ rapportar kollu sabiex isostni l-implimentazzjoni tal-mekkaniżmu ta’ komunikazzjoni tal-VIS Mail. Għall-2012, kien maqbul li l-grupp jiltaqa' kull xahrejn. Il-ħidma tal-Kummissjoni u tal-Istati Membri fuq il-VIS Mail qed issir f’koperazzjoni mal-Kuntrattur tan-Netwerk u hija sostnuta mill-Kuntrattur ta' Assistenza għall-Appoġġ u l-Kwalità. [1] ĠU L 213, 15.6.2004, p. 5. [2] Għas-seba' rapport, ara r-Rapport mill-Kummissjoni lill-Kunsill u lill-Parlament Ewropew dwar l-iżvilupp tas-Sistema ta’ Informazzjoni dwar il-Viża (VIS) fl-2010, COM(2011) 346 finali tal-14.06.2011. [3] Ir-Regolament (KE) Nru. 767/2008 tal-Parlament Ewropew u tal-Kunsill tad-9 ta' Lulju 2008 dwar is-Sistema ta' Informazzjoni dwar il-Viża (VIS) u l-iskambju ta' dejta bejn l-Istati Membri dwar viżi għal soġġorn qasir (Ir-Regolament dwar il-VIS) – ĠU L 218, 13.08.2008, p. 60; [4] Id-Deċiżjoni ta’ Implimentazzjoni tal-Kummissjoni tal-21 ta’ Settembru 2011 deċiżjoni dwar id-data minn meta s-Sistema ta’ Informazzjoni dwar il-Viża (VIS) għandha tibda topera fl-ewwel reġjun (2011/636/UE), ĠU L 249, 27.9.2011, p. 18 [5] ĠU L 258, 4.10.2011, p. 9. [6] L-ewwel test (it-Testijiet tas-Sistema Operazzjonali – OST) involvew il-Ġermanja, l-Estonja, l-Ungerija, is-Slovenja, l-Isvezja u n-Norveġja. It-tieni test (it-Testijiet tal-Aċċettazzjoni Proviżorja tas-Sistema – PSAT) involvew lill-pajjiżi msemmija hawn fuq kif ukoll lil Spanja, Franza, il-Litwanja, il-Polonja, il-Portugal, is-Slovakkja, il-Finlandja u l-Isvizzera. [7] Ir-Regolament (KE) Nru 81/2009 tal-Parlament Ewropew u tal-Kunsill tal-14 ta' Jannar 2009 li jemenda r-Regolament (KE) Nru 562/2006 fir-rigward tal-użu tas-Sistema ta' Informazzjoni dwar il-Viża (VIS) taħt il-Kodiċi tal-Fruntieri ta' Schengen, ĠU L 35, 4.2.2009, p. 56 [8] Skont id-Deċiżjoni tal-Kummisjoni 2010/49/KE tat-30 ta' Novembru 2009 li tiddetermina l-ewwel reġjuni għall-bidu tal-Operazzjonijiet tas-Sistema ta' Informazzjoni dwar il-Viża (VIS), ĠU L 23, 27.1.2010, p. 62, l-ewwel tliet reġjuni għall-bidu tal-operazzjonijiet tal-VIS huma l-Afrika ta' Fuq, il-Lvant Qarib, u r-Reġjun tal-Golf. L-Afrika ta' Fuq tkopri l-Alġerija, l-Eġittu, il-Libja, il-Mawritanja, il-Marokk u t-Tuneżija. [9] Ara n-nota 4 ta' qiegħ il-paġna. [10] Ara n-nota 3 ta' qiegħ il-paġna. [11] Stabbilit mill-Artikolu 51(1) tar-Regolament (KE) Nru 1987/2006 tal-Parlament Ewropew u tal-Kunsill tal-20 ta' Diċembru 2006 dwar l-istabbiliment, it-tħaddim u l-użu tas-sistema ta’ informazzjoni ta' Schengen tat-tieni ġenerazzjoni (SIS II), ĠU L 381, 28.12.2006, p. 4.